এই সিরিজ জয় তরুণদের অনুপ্রেরণা জোগাবে: শচীন
অস্ট্রেলিয়ার মাঠেই স্বাগতিকদের চার ম্যাচের টেস্ট সিরিজে ২-১ ব্যবধানে পরাজিত করেছে বিরাট কোহলির নেতৃত্বাধীন ভারতীয় ক্রিকেট দল। প্রথম এশীয় দল হিসেবে অস্ট্রেলিয়ায় টেস্ট সিরিজ জিতেছে ভারত। ঐতিহাসিক এই সিরিজ জয়ে কোহলিদের অভিনন্দন জানিয়েছেন বিশ্বের তারকা ক্রিকেটাররা। 







অস্ট্রেলিয়া জয় করা কোহলিদের প্রশংসা করে শচীন টেন্ডুলকার বলেন, এই ধরনের সিরিজ জয় সবসময়ই গুরুত্বপূর্ণ। আমার এখনও মনে আছে তখন আমার বয়স ছিল মাত্র ১০ বছর। ক্রিকেট নিয়ে এত কিছু জানতাম না। কিন্তু আমি শুধু এটা জানতাম যে আমরা বিশ্বকাপ জিতেছি। সেখান থেকেই আমার যাত্রা শুরু হয়েছিল। তাই এই ধরনের সিরিজ জয় তরুণ ক্রিকেটারদের অনুপ্রেরণা জোগাবে।




ভারতের এই সিরিজ জয়ে অভিনন্দন জানিয়েছেন পাকিস্তানের সাবেক তারকা ক্রিকেটাররা। পাকিস্তানের বিশ্বকাপ জয়ী অধিনায়ক এবং দেশটির বর্তমান প্রধানমন্ত্রী ইমরান খান টুইটারে লেখেন, উপমহাদেশের প্রথম দল হিসেবে অস্ট্রেলিয়ার মাটিতে টেস্ট সিরিজ জয়ের জন্য বিরাট কোহলি ও তার দলকে অভিনন্দন।
পাকিস্তানের সাবেক অধিনায়ক ওয়াসিম আকরাম বলেন, ভারতের এই ঐতিহাসিক সিরিজ জয়ের নেপথ্যে অধিনায়ক বিরাট কোহালির ভূমিকা সর্বাপেক্ষা উল্লেখযোগ্য। পাশাপাশি ভারতের ঘরোয়া ক্রিকেটের কাঠামোও দলের এই জয়ে গুরুত্বপূর্ণ ভূমিকা রেখেছে।
পাকিস্তানের সাবেক অধিনায়ক মঈন খান বলেন, যে কোনও এশীয় দেশের পক্ষে অস্ট্রেলিয়ায় গিয়ে টেস্ট সিরিজ জিতে আসাটা মুখের কথা নয়। ভারত ঠিক সেই কাজটাই করে দেখিয়েছে। কৃতিত্ব তো ওদের প্রাপ্যই।
অস্ট্রেলিয়া সফরে অ্যাডিলেডে সিরিজের প্রথম টেস্টে চেতেশ্বর পুজারার সেঞ্চুরি এবং ফিফটিতে ভর করে ৩১ রানের জয় পায় ভারত। পার্থে দ্বিতীয় টেস্টে নাথান লায়নের দুর্দান্ত বোলিংয়ের সুবাধে ১৪৬ রানের বড় ব্যবধানে জিতে সিরিজ সমতায় ফেরে অস্ট্রেলিয়া।
মেলবোর্নে তৃতীয় টেস্টে পুজারার সেঞ্চুরি এবং যশপ্রিত বুমরার বোলিং নৈপুণ্যে ১৩৭ রানের ব্যবধানে জিতে সিরিজে ২-১ এগিয়ে যায় ভারত। সিডনিতে সিরিজ নির্ধারণী চতুর্থ টেস্টে প্রথমে ব্যাট করে পুজারার ১৯৩ এবং রিশব প্যান্টের অপরাজিত ১৫৯ রানে ভর করে ৭ উইকেটে ৬২২ রান সংগ্রহ করে ইনিংস ঘোষণা করে ভারত।
জবাবে কুলদীপ যাদবের ঘূর্ণি বলে বিভ্রান্ত হয়ে ৩০০ রানে অলআউট অস্ট্রেলিয়া। ফলোঅন এড়াতে দ্বিতীয় ইনিংসে ব্যাটিংয়ে নেমে চতুর্থ দিনে ৪ ওভারে কোনো উইকেট না হারিয়ে ৬ রান করে অস্ট্রেলিয়া।
পঞ্চম দিনে বৃষ্টির কারণে খেলা মাঠে গড়ায়নি। যে কারণে চতুর্থ টেস্ট ড্রয়ে মীমাংসা হয়। চার ম্যাচের সিরিজে ২-১ ব্যবধানে হারিয়ে ট্রফি নিজেদের করে নেয় ভারত।

অস্ট্রেলিয়ার মাঠেই স্বাগতিকদের চার ম্যাচের টেস্ট সিরিজে ২-১ ব্যবধানে পরাজিত করেছে বিরাট কোহলির নেতৃত্বাধীন ভারতীয় ক্রিকেট দল। প্রথম এশীয় দল হিসেবে অস্ট্রেলিয়ায় টেস্ট সিরিজ জিতেছে ভারত। ঐতিহাসিক এই সিরিজ জয়ে কোহলিদের অভিনন্দন জানিয়েছেন বিশ্বের তারকা ক্রিকেটাররা।